【晨課起筷馬】狀態跑起 增程隨時現身
2024年04月09日 17:39
東網電視
更多新聞短片
第1場五班2200米,伍鵬志馬房「陽光燦爛」在港跑過6戰全敗,最長路程亦不過跑谷草1650米,今次大幅增程向2200米進軍,部署相當大膽。不過呢個馬房最令人佩服之處就係勇於破格,季內出現唔少轉程得手例子,絕對係好現象。
「陽光燦爛」乃4歲愛爾蘭拍賣馬,北半球馬到港後進度一直徘徊不前,以往試大閘無論擺前定後追都無段好睇,因此馬房未見心急催谷,但馬匹隨着實戰而令狀態推進,陣上已多番交出好走勢,其中上仗初跑五班賽,「陽光燦爛」配黃智弘減磅出擊,全程居馬群尾疊競逐,遇上慢步速形勢極之不利,鞍上人可能未意識到步速問題,因此遲遲未催策馬匹,一直等到入晒直路後才施施然作出推騎,馬匹立即交出好反應加速撲上,到撻得着之時為時已晚,最終以5個多身位輸畀「競駿天下」跑第8名,已屬在港最佳名次一仗。
狀態已跑起,亦毋須太多打磨,上賽後復課只做過1課快操,收身結實,翻步流暢力貫注,觀感並無疑問。改配跑長途有一手嘅艾兆禮執韁,值得看重。
■陳志懷